**Gilroy Roberts**, nado o 11 de marzo de 1905 en Filadelfia e finado o 26 de xaneiro de 1992 en Havertown, Pensilvania, foi un escultor, gravador e deseñador de medallas e moedas, que ocupou o posto de gravador xefe da Casa da Moeda dos Estados Unidos (1948-1964).

A súa marca de gravador, que estampou nas moedas e medallas da súa creación, é GR.

Traxectoria
-----------

Gilriy Roberts naceu o 11 de marzo de 1905 en Filadelfia, fillo de John Taylor Roberts (1978-1922) e de Blanch Dawson Gilroy (1872-1954). Desde os seus primeiros anos estivo en contacto coa arte, xa que o seu pai era tamén escultor profesional. Isto permitiulle aprender a esculpir xa desde neno. Na súa adolescencia perfeccionou a súa técnica asistindo a clases nocturnas cun escultor chamado Paul Remy, en tanto que cursaba o ensino secundario.

Selo co busto de Stephen Foster (1940), deseñado por **Gilroy Roberts**.
En 1936 produciuse un paso moi salientable cara á súa profesionalización, cando Roberts solicitou o seu ingreso na Casa da Moeda dos Estados Unidos, como gravador e escultor axudante. A súa solicitude foi aceptada, mais por vontade proia abandonou a ceca estadounidense logo dun ano e medio de exercicio, e marchou a ocupar un posto como titular na Oficina de Gravado e Impresión, en Washington, onde se imprimen os billetes e os selos de correo dos EEUU. Nesa institución acadou sona polo deseño de retratos para selos de personaxes como Stephen Foster, Eli Whitney ou Ralph Waldo Emerson.

Entre 1939 e 1943 continuou a súa formación na escola da Galería de Arte Corcoran, na cidade de Washington.

O 1 de maio de 1944 reingresou na Casa da Moeda como axudante principal de gravado, no equipo do daquela gravador xefe, John R. Sinnock. Logo duns anos traballando xuntos, a saúde de Sinnock resentiuse e en 1947 faleceu, cando estaba en proceso de concluír unha moeda de medio dólar co busto de Benjamin Franklin; o anverso estaba concluído, mais non así o reverso, e Roberts tivo que asumir a culminación do deseño e o gravado da tradicional campá da liberdade que o caracteriza.

Logo do falecemento de Sinnock, o daquela presidente dos EEUU, Harry Truman, designou a Gilroy Roberts como sucesor no posto de gravador xefe da *US Mint*, o 22 de xullo de 1948. Ao longo dos 16 anos que ocupou este posto foi o responsable da cuñaxe de diversas medallas presidenciais, como as de Harry Truman, Dwight Eisenhower, John F. Kennedy e Lyndon Johnson. Nesa época, a *US Mint* recibiu encargas para o deseño e a cuñaxe de moedas para outros países, labor que o propio Roberts asumiu persoalmente en moitos casos. Entre estes países están Colombia, Dinamarca (para Groenlandia), Cuba, Etiopía, Haití, Liberia, o Líbano, O Salvador e o Uruguai.

Anverso do 1/2 dólar co busto de Kennedy, deseñado por **Gilroy Roberts** e cuñado, con diferentes reversos, desde 1964 ata a actualidade.
### O 1/2 dólar de Kenedy

*Artigo principal**:* Medio dólar Kennedy.
O asasinato de John F. Kennedy o 22 de novembro de 1963 foi o detonante para a creación dunha moeda na súa memoria, que por decisión da súa viúva foi a de medio dólar. Como base para o deseño da nova moeda escolleuse unha medalla presidencial xa existente, obra do propio Roberts (anverso) e do seu axudante Frank Gasparro (reverso), e ambos encargáronse de facer as modificacións oportunas para o deseño do medio dólar, para o que contaron coas suxestións e coa aprobación de Jackie Kennedy. Esta moeda atribuíulle a Roberts moita notoriedade, xa que se mantén en circulación (con diferentes reversos) desde 1964 ata os nosos días, e está considerada como o seu traballo cumio como gravador da *US Mint*.

Tan só uns meses despois da posta en circulación desta moeda, Gilroy Roberts xubilouse como gravador xefe da Casa da Moeda dos Estados Unidos o 8 de outubro de 1964, e o ata entón axudante, Frank Gasparro, sucedeuno no cargo. A partir dese momento, Roberts continuou traballando como medallista independente; pouco despois pasou a presidir a compañía *General Numismatics Corporation* e tamén tivo vinculación coa ceca privada *The Franklin Mint*, desde a súa fundación no propio 1964 ata 1972, na que ocupou postos de dirección. Na *Franklin Mint* deseñou e gravou moedas por encarga de países como Belize, as Illas Virxes Británicas e Panamá.

A súa xubilación completa non se produciu ata 1980, cando tiña 75 anos. No entanto, en 1986 recibiu a encarga da *Encyclopaedia Britannica* para a elaboración dunha medalla que servise como Premio Britannia; este foi un dos seus derradeiros traballos.

Gilroy Roberts finou o 26 de xaneiro de 1992, un ano despois de doar a súa colección de ferramentas de gravado á *American Numismatic Association*. Roberts foi soterrado no cemiterio Ivy Hills, de Filadelfia, xunto coa súa esposa, Lilian Sharpless Pancoast (1908-1989), coa que casara o 25 de novembro de 1927.

Recoñecementos
--------------

* (1967): Premio á Arte Numismática, pola excelencia na escultura medallística, da *American Numismatic Association*.
* (1991): Premio *Glenn Smedley Memorial*, da *American Numismatic Association*.

Outros traballos de Gilroy Roberts
----------------------------------

* Selo de 1940."Eli Whitney".Selo de 1940.  
"Eli Whitney".
* Selo de 1940."Ralph W. Emerson".Selo de 1940.  
"Ralph W. Emerson".
* Medalla presidencial. 1963."John F. Kennedy".Medalla presidencial. 1963.  
"John F. Kennedy".
* 1/2 dólar Franklin (1948-1963). R/"Campá da Liberdade".1/2 dólar Franklin (1948-1963). R/  
"Campá da Liberdade".

Notas
-----

1. ↑  "Kennedy half dollar dated 1964". *WUSTL Digital Gateway Image Collections & Exhibitions*.
2. 1 2 3  "Gilroy Roberts". *Find a Grave*.
3. 1 2 3 4 5 6 7 8 9 10  "Gilroy Roberts". *USA Coin Book*.
4. 1 2 3 4 5 6 7 8 9 10 11  Smith, P. (2012).
5. 1 2 3 4 5 6  Reiter, E. (1981).
6. 1 2 3  Bowers, Q. D. (2021) Arquivado 24 de abril de 2021 en Wayback Machine..
7. 1 2  "Gilroy Roberts". *Numista.com*
8. ↑  "Kennedy Half Dollar". *Numista.com*
9. ↑  "Numismatic Art Award for Excellence in Medallic Sculpture Arquivado 21 de abril de 2021 en Wayback Machine.". *American Numismatic Association*.
10. ↑  "Glenn Smedley Memorial Award Arquivado 21 de abril de 2021 en Wayback Machine.". *American Numismatic Association*.

Véxase tamén
------------

### Bibliografía

* Bowers, Q. D. (2021). "Remembering Chief Engraver Gilroy Roberts Arquivado 24 de abril de 2021 en Wayback Machine.". *Stack's & Bowers*.
* Reiter, E. (1981). "Numismatics: Roberts is best known for Kennedy Half". En *The New York Times*. 9 de agosto.
* Smith, P. (2012). "Roberts, Gilroy". En *American Numismatic Biographies*. Páxina 300.

### Outros artigos

* Gravador xefe da Casa da Moeda dos Estados Unidos

### Ligazóns externas

* Vídeo: "Gilroy Roberts Numismatic Profile". *Newman Nunmismatic Portal*


|  |  |  |
| --- | --- | --- |
| Predecesor:**John R. Sinnock** | **Gravador xefe da Casa da Moeda dos Estados Unidos**1948 - 1964 | Sucesor:**Frank Gasparro** |


|  |  |
| --- | --- |
| Control de autoridades | 
* Wd: Q5562586
* WorldCat
* VIAF: 96049222
* Europeana: ID
* FAST: 1543714
* GND: 1213800730
* LCCN: no98092071
* SAAM: 30156
* SNAC: w67v3qh5
* ULAN: 500055102

 |